Táto správa vychádza najmä zo správ o kvalite akvakultúry, ktoré členské štáty podali za referenčný rok 2015. Väčšina členských štátov vyplnila správy o kvalite za rok 2015 dostatočne včas na to, aby mohli byť zahrnuté do tejto hodnotiacej správy. Netýka sa to však Bulharska, Talianska a Poľska. Dostupné informácie súvisiace s týmito krajinami preto pochádzajú z predchádzajúcich správ o kvalite. Komisia (Eurostat) analyzovala aj údaje o akvakultúre za roky 2013 – 2015. Európsky štatistický systém (ESS) poskytol informácie o celkových nákladoch na zber údajov. Vďaka tomu sa v tejto správe hodnotí celková včasnosť, úplnosť, konzistentnosť, prístupnosť a dôvernosť údajov. Do úvahy sa berie aj zaťaženie a nákladová účinnosť procesu zberu údajov.

Pokyny Eurostatu na zber údajov zavedené v roku 2015 zlepšili geografickú porovnateľnosť údajov. Štatistiky o akvakultúre predložené Komisii (Eurostatu) podľa uvedeného nariadenia sa teda dajú medzi jednotlivými členskými krajinami dobre porovnať.

Členské štáty vykázali len malé rozdiely vyplývajúce z metodických zmien zavedených od prvého po najnovší zber údajov (2015).

2.3.Relevantnosť

Údaje zhromaždené podľa nariadenia sú nevyhnutné na informovanú tvorbu politiky založenú na dôkazoch na vnútroštátnej úrovni aj na úrovni EÚ. Údaje o úrovniach a trendoch produkcie sú dôležité na analyzovanie rozvoja sektora akvakultúry v rámci spoločnej rybárskej politiky. Kvantitatívne údaje zohrávajú kľúčovú úlohu pri vytváraní národných viacročných plánov členských štátov v oblasti udržateľnej akvakultúry. Tvorcom politiky, odvetviu a občianskej spoločnosti poskytujú pevné základy, na ktorých má stáť budúcnosť sektora.

Údaje sú okrem toho dôležitým zdrojov pre publikácie a služby iných organizácií. Organizácia pre výživu a poľnohospodárstvo Organizácie spojených národov a Organizácia pre hospodársku spoluprácu a rozvoj sú do veľkej miery závislé od štatistík súvisiacich s týmto nariadením. Európske stredisko pre monitorovanie trhu s produktmi rybolovu a akvakultúry používa údaje Komisie (Eurostatu) na vytvorenie štrukturálnej analýzy európskeho sektora rybolovu a akvakultúry. Svetová obchodná organizácia používa európske štatistiky o akvakultúre na posudzovanie svojej obchodnej politiky.

Takmer všetky členské štáty potvrdili, že sú potrebné aj údaje o produkcii akvakultúry na vnútroštátnej úrovni. V súvislosti s týmto nariadením sa úplne alebo takmer úplne zhromaždila väčšina potrebných vnútroštátnych údajov. Nariadenie sa však nevzťahuje na dôležité údaje o krmive, cieľovej krajine produktu, nákladoch na produkciu, zamestnávaní ani na ďalšie socioekonomické premenné. Socioekonomické informácie sa zhromažďujú v súvislosti s morskou akvakultúrou podľa nariadenia (EÚ) 2017/1004. Niektoré členské štáty naopak uvádzajú, že zber údajov je z hľadiska vnútroštátnych potrieb príliš podrobný a zaťažujúci.

2.4.Prístupnosť

2.4.1.Online databáza

Štatistiky o akvakultúre sa vo verejnej databáze Komisie (Eurostatu) zobrazujú ako tieto súbory údajov:

·Production from aquaculture excluding hatcheries and nurseries (Produkcia akvakultúry s výnimkou liahní a odchovní) (fish_aq2a),

·Production of fish eggs for human consumption from aquaculture (Produkcia ikier na ľudskú spotrebu) (fish_aq2b),

·Input to capture-based aquaculture [Vstupy pre akvakultúru založenú na odlove (fish_aq3)],

·Production of hatcheries and nurseries at eggs stage in life cycle (Produkcia v liahniach a odchovniach počas štádia vajíčka v rámci životného cyklu) (fish_aq4a),

·Production of hatcheries and nurseries at juvenile stage in life cycle (Produkcia v liahniach a odchovniach počas počiatočných fáz životného cyklu) (fish_aq4b).

Polovica členských štátov okrem toho zverejnila údaje aj v národných online databázach alebo ako ročné tabuľky na stiahnutie. Prístup k týmto produktom je vždy bezplatný.

2.4.2.Publikácie a tabuľky údajov

Komisia (Eurostat) zverejnila údaje a články o akvakultúre vo svojej online zbierke Statistics Explained a v štatistických knihách.

Väčšina členských štátov zverejňovala štatistiky o akvakultúre pravidelne vo viacerých správach, v niektorých prípadoch aj s tlačovými správami.

2.4.3.Metaúdaje